|  |
| --- |
| **Jóváhagyom:**  Budapest, 2022. |
|  |
| **Branyiczky Márk tű. dandártábornok**  **tűzoltósági tanácsos**  **igazgató** |

**ÉRD HIVATÁSOS TŰZOLTÓPARANCSNOKSÁG TELEPÜLÉSI ÖNKORMÁNYZATI BESZÁMOLÓJA**

**a 2021. évben végzett tevékenységéről**

|  |  |
| --- | --- |
| Jóváhagyásra felterjesztem: | Készítette: |
|  |  |
| **Rózsa Gábor tű. alezredes**  **kirendeltség-vezető** | **Nagy László tű. százados**  **mb. tűzoltóparancsnok** |

### Tartalomjegyzék

**I. Bevezetés 3**

**II. Tűzoltási és műszaki mentési tevékenység 3**

**III. Az állomány képzése, képzettsége 5**

**IV. Tűzvédelem, megelőzés 5**

**V. Szakmai felügyeleti tevékenység, ellenőrzések 6**

**VI. Polgári védelmi feladatok ellátása 7**

**VII. Iparbiztonsági feladatok 9**

**VIII. Gyakorlatok 9**

**IX. Ügyeleti tevékenység 9**

**X. Társszervekkel való együttműködés tapasztalatai, értékelése 10**

**XI. Működési és tárgyi feltételek 10**

**XII. Sporttevékenység 10**

**XIII. Összegzés és a következő év feladatai 11**

**Mellékletek: 13**

# Bevezetés

Érd Hivatásos Tűzoltó-parancsnokság (a továbbiakban: Érd HTP) tevékenységét az értékelt időszakban a szervezetet érintő jogszabályok, a BM Országos Katasztrófavédelmi Főigazgatóság (a továbbiakban: BM OKF) és a Pest Megyei Katasztrófavédelmi Igazgatóság (a továbbiakban: Pest MKI) normatív szabályozói, a Pest MKI Szervezeti és Működési Szabályzata, valamint Érd Katasztrófavédelmi Kirendeltség (a továbbiakban: Érd KvK) ügyrendje alapján végezte.

Érd HTP az egységes katasztrófavédelmi szervezet helyi szerveként a Pest MKI, valamint az Érd KvK közvetlen irányítása alatt működik. Működési területéhez 20 település tartozik.

Működési területe folyamatosan bővülő lakosságszámú, kiemelt kereskedelmi és gazdasági fontosságú, mely összesen 628,72 km2 kiterjedésű. Területünkön megtalálható az M1, M6, M7 autópálya, valamint az M0 autóút. Lakhatás, valamint logisztika terén középmagas társasházak, irodaházak, nem nyilvános repülőterek vannak jelen.

A Duna folyam, a rendkívüli időjárási körülmények által keletkezett káreseményekre történő felkészülés, valamint a COVID-19 adta feladatok nagyban meghatározták Érd HTP éves tevékenységét.

Mindezek mellett kiemelt figyelmet fordítottunk a lakosság élet- és vagyonbiztonságára, a lakosságvédelemre, valamint a megelőzés fontosságára.

# Tűzoltási és műszaki mentési tevékenység

Érd HTP működési területéről 2021. évben 1530 esetben érkezett eseményi jelzés, mely a 2020. év (1495) és a 2019. év (1303) adataival összehasonlítva emelkedést mutat. (1. ábra) A riasztások számának emelkedésében közrejátszott az agglomerációban észrevehető népességnövekedés, a gépjárművek számának folyamatos emelkedése, valamint COVID-19 miatt bevezetett égetési tilalom. A lakosságban viszont nem teljesen tudatosult az égetés tilalma és sok esetben folytatták a kerti hulladékok égetését, ez okozott káresetszám növekedést. Az Érd KvK Hatósági Osztálya több alkalommal tájékoztatta az önkormányzatokat is.

A bejelentések megoszlása szerint a tűzesetek száma az előző évhez (836 db) képest a tárgyi időszak tekintetében (864 db) is emelkedést mutatott. (2. ábra)

A lakás és személyi ingatlan létesítményben 2020. évben 322 esetben, míg 2021. évben 297 esetben történt beavatkozás.

A megelőzés fontosságára kiemelt figyelmet fordítottunk, az önkormányzatok közreműködésével a különböző veszélyekre történő felhívásra, kihasználva az elektronikus tájékoztatásból adódó lehetőségeket. Ennek köszönhetőn a tüzelő- és fűtőberendezések kezeléséből, használatából adódó, valamint a figyelmetlenségből fakadó tűzesetek száma csökkent. A megelőzési tevékenységnek köszönhetően az építkezési területen és a tárolási létesítményekben keletkezett tűzesetek száma felére csökkent az elmúlt évben. A szabadtéri tűzesetek adataiból kitűnik, hogy sajnálatos módon jelentősen növekedett az elmúlt években a közterületen és az ingatlanok udvarán történő hulladékégetés. (9. ábra, 10. ábra)

A műszaki mentések vonulási adata a 2021. évben (666 esetszámmal) az előző évet alapul véve (659 eset) közel azonos értéket jelenítenek meg, jobban megvizsgálva viszont észrevehető, hogy az otthon jellegű helyszíneken tapasztalható növekedést ellensúlyozza a szabad területeken végrehajtott műszaki mentések számának csökkenése. (2. ábra)

A közúton (2020-242; 2021-259), valamint a közlekedéssel kapcsolatban történő beavatkozások száma az előző éves adatokkal összehasonlítva jelentősen nem emelkedett. (6. ábra)

Az autópályák és gyorsforgalmi utak általi nagymértékű áthaladó forgalom, valamint az ebből adódó forgalmi helyzet csökkentésére tett intézkedések, a működési területünk szerinti illetékes autópálya mérnökség munkatársaival és a rendőrséggel folytatott egyeztetések folyamatosak.

2021. évben azon beavatkozások, melyek során személyi sérülés is történt (137), az előző évhez képest (91) több mint 50%-kal emelkedett. A tűzesetek és műszaki mentési beavatkozások alkalmával a megmentett személyek száma a tavalyi év adataihoz (28 fő) képest szintén nem változott jelentősen (31 fő). Az elmúlt évhez viszonyítva az emberéletet követelő káresetek száma csökkenő tendenciát mutat (13-ról 11-re csökkent), azonban, míg korábban ezek a káresetek egy-egy személy halálával jártak, 2021-ben több olyan eset is volt ahol ez a szám magasabb volt.

A 2021. évben bekövetkezett elhalálozások közlekedési balesetekben történtek. Tűzesetnél bekövetkezett haláleset nem volt. A helyi médiában megjelenő preventív megjelenésnek köszönhetően érezhető volt az öngondoskodás megjelenése, valamint a másokra történő odafigyelés és segítségnyújtás.

Az elmúlt évben a Pest Megyei Katasztrófavédelmi Igazgatóság szakemberei öt esetben hajtottak végre működési körzetünkben tűzvizsgálati eljárást.

A beavatkozások riasztási fokozat szerinti minősítése az alábbiak szerint alakult:

* V-ös legmagasabb riasztási fokozat az elmúlt évben nem történt.
* IV-es riasztási fokozat elrendelésére 2021. évben 15, 2020. évben 18, 2019. évben 6 esetben fordult elő. Ezen fokozat szerinti riasztások minden esetben a beépített tűzjelző rendszerek téves jelzéseiből adódtak és tényleges beavatkozást nem igényelt.
* III-as riasztási fokozat elrendelésére 14 esetben került sor, ebből 13 esetben szintén beépített tűzjelző berendezés téves jelzése volt a kiváltó ok. Egy esetben történt tényleges beavatkozás, 2021. április 6-án, Martonvásáron keletkezett tűz egy kb. 1000 m2-es csarnok épületben.
* II-es riasztási fokozatra 9 esetben kellett kivonulni. Ezek közül 3 esetben volt szükséges tűzoltói beavatkozás, 6 riasztás pedig beépített tűzjelző berendezés téves jelzése miatt történt.
* I-es riasztási fokozat szerinti beavatkozásra 1490 alaklommal került sor. Ennek megoszlása 864 tűzeset és 666 műszaki mentés. A beavatkozások száma enyhén emelkedő tendenciát mutatnak az előző évek adataihoz képest.
* Téves jelzés 2021. évben 509, 2020. évben 453, 2019. évben 423 esetben, szándékosan megtévesztő jelzés 2021. évben 2, 2020. évben 8, 2019. évben 4 esetben történt.(3. ábra;4. ábra). A gyakran ismétlődő téves tűjelzéseket folyamatosan elemezzük, mert a téves riasztás alapján megkezdett vonulás nem csak emberi erőt és energiát vesz igénybe, hanem jelentős költséget is generál, mindamellett elvonja az erőforrásokat a valós eseményektől, beavatkozásoktól.
* A beavatkozást igénylő eseményhez történő vonulás az előző év azonos időszakához viszonyítva nem mutat jelentős eltérést. 2021. évben 850, 2020. évben 855, 2019. évben 729 beavatkozás volt indokolt.
* Az utólagosan bejelentett tűzesetek száma 2021. évben 2, 2020. évben 1, míg 2019. évben 3.

# Az állomány képzése, képzettsége

Érd HTP parancsnoki beosztásából adódó feladatokat 2020. február 15-től 2021. október 1-ig a parancsnok-helyettes látta el, a beosztás ezt követően lett betöltve. Az állomány tagjai, a szolgálati csoportok vezetői az előírt képzettségekkel rendelkeznek. A képesítésük szerint különböző, szinten tartó illetve szakmai ismereteiket kiszélesítő központi képzéseken vettek részt.

A továbbképzés, kiképzés gerincét a készenléti szolgálatot ellátó állomány éves kiképzési terve, gyakorlatterve, valamint a tűzoltás vezetésére jogosultak, az ügyeletesek és a gépjárművezetők továbbképzési terve alkották. Elsődleges cél az éves kiképzési terv összeállításánál, hogy a képzés tematikája vegye figyelembe a helyi körülményeket, sajátosságokat, veszélyforrásokat, mint például a területi elhelyezkedés, földrajzi viszonyok, szélsőséges időjárási tényezők következményei, veszélyes ipari üzemek, közlekedés terén bekövetkezett változások.

A gépjárművezetőket folyamatosan képezzük az előírt vezetéstechnikai tréningeken. A működési területen közúti forgalomban megtett vezetési gyakorlatok meg lettek tartva.

Az elméleti képzés anyagának ismertetésénél nagy hangsúlyt fektettünk a központi dokumentumok használatán túl, egyes ismeretanyagok oktatásba való beillesztésére, illetve azok interaktív módon történő feldolgozására. Az oktatások színvonalának emelésére egyre gyakrabban, illetve egyre változatosabb formájú szemléltetési eszközöket használtunk.

2021. évben 33 helyismereti-, 9 szituációs begyakorló gyakorlatot tartottunk. E gyakorlatok alkalmával elsajátított ismeretek felmérése céljából 4 parancsnoki ellenőrző gyakorlatot is szerveztünk. Közreműködtünk 4 BVT gyakorlat lebonyolításában.

A képzési tematikában jelentős szerepet kapott a beavatkozói állomány fizikai állóképességének szinten tartása és fejlesztése, aminek fokozott jelentősége van a hosszantartó igénybevételek valamint a mindennapi munkavégzés során is.

Az év folyamán 4 fő kiképzése valósult meg gépjárművezetői beosztáshoz, 3 fő létrakezelő beosztáshoz, 4 fő tett sikeres vizsgát szolgálati célú kisgép hajó vezetéséből, 42 fő szerzett végzettséget ventilátor, motoros permetező kezelésére, 5 fő tett szivattyúkezelői vizsgát és további 3 főt iskoláztunk be „C” kategóriás jogosítvány megszerzésére. A képzések során lehetőséget biztosítottunk a működési területünkön működő Önkéntes Tűzoltó Egyesületek (továbbiakban: ÖTE) részvételére, így Biatorbágy és Páty ÖTE tagjai is sikeresen szereztek kisgépkezelői és szivattyúkezelői végzettséget.

Az állomány több tagja folytat tanulmányokat. Három fő a Nemzeti Közszolgálati Egyetem végzős hallgatója, egy fő pedig a Katasztrófavédelmi Oktatási Központ szerparancsnoki képzésén vesz részt.

# Tűzvédelem, megelőzés

A szakirányítási tevékenység kapcsán Érd HTP állománya folyamatosan részt vett hatósági részcselekmények végrehajtásában a szabadtéri tűzesetek, kéménytüzek, CO mérgezések felszámolásakor. A beavatkozó állomány tagjai szermozgásaik alkalmával Érd KvK Hatósági Osztályvezetőjének, illetve a polgári védelmi felügyelőjének iránymutatása alapján hajtottak végre különböző – tűzoltó vízforrások, szabadtéri, illetve téli kockázati helyszínek, vízelvezetők – ellenőrzéseit, ezzel is elősegítve a hatósági eljárások lefolytatását.

A készenléti állomány a foglalkozásokat követően tűzcsap-ellenőrzéseket hajtott végre. A feltárt hiányosságokat dokumentáltuk, azokra a hatósági intézkedések megtörténtek.

A szabadtéri rendezvények során a szervezőkkel a kapcsolattartás folyamatos volt, valamint tájékoztattuk őket a kialakuló rendkívüli időjárás során alkalmazandó eljárásra.

Érd HTP állományában lévő katasztrófavédelmi megbízottak (Budakeszi járás, Érdi járás) részéről az év folyamán folyamatosan hajtották végre az illetékességi területen lévő telephelyek és különböző üzemek tűzvédelmi átfogó és célellenőrzései.

2021-ben elektronikus úton segítettük elő a Területi Tűzmegelőzési Bizottság céljait a lakástüzek visszaszorítása, a szabadtéri tűzesetek, a kéménytüzek, a CO mérgezések megelőzése, valamint a fiatalok tűzvédelmi ismereteinek kiszélesítése érdekében.

A 2021. évben a COVID-19 járvány miatt a személyes részvétellel járó rendezvényeket elhalasztottuk és fokozott figyelmet fordítottunk az online felületeken történő ismeretanyagok terjesztésére.

2021-ben Érd HTP személyi állományából többen részesültek elismerésben a területen kimagaslóan végzett tevékenységükért. Csarnoképület tűzeseténél végzett munkájáért négy fő kapott Igazgatói elismerést, két fő részesült elismerésben, mivel gázpalackokat távolítottak el egy égő épületből. Érd városa öt főt jutalmazott munkájuk elismeréseként.

Október 15-én lezárult az Országos Tűzmegelőzési Bizottság által meghirdetett alkotói pályázat, melyen egy százhalombattai óvodás első helyezést ért el rajzával és egy budakeszi iskolás ért el szintén első helyezést irodalmi alkotásával.

# Szakmai felügyeleti tevékenység, ellenőrzések

Érd HTP működési területén 9 önkéntes tűzoltó egyesület tevékenykedik, mind rendelkezik Érd HTP-vel érvényes együttműködési megállapodással (Biatorbágyi, Sóskúti, Martonvásári, Váli, Tárnoki, Páty ÖTE, Budaörs Városi Önkéntes Tűzoltó Közhasznú Egyesület, Tárnoki Speciális Mentő és Polgárőr Egyesület, Pest Megyei Speciális Mentő és ÖTE). Az önkéntes egyesületeink közel 400 esetben avatkoztak be 2021-ben.

A HTP együttműködési megállapodással rendelkezik a működési területén tevékenykedő FER Létesítményi Tűzoltó-parancsnoksággal (a továbbiakban: LTP), valamint Vál Önkormányzati Tűzoltósággal (a továbbiakban: ÖTP). A FER tűzoltói 158, míg a Váli önkormányzati tűzoltók 85 esetben avatkoztak be.

Összességében Érd HTP 11 szervezet esetében látja el a szakmai felügyeleti tevékenységet. Az ellenőrzések alkalmával a szakfelszerelések időszaki felülvizsgálatait, a technikai ellátottságot, a tevékenység végzéséhez szükséges végzettségek meglétét, a vonatkozó szabályzók betartottságát, a képzések dokumentumait, az esetlegesen önálló beavatkozóként teljesített aktuális óraszámot, elhelyezési körülményeket, valamint a szerelési készséget vizsgáltuk.

Együttműködés a működési területen lévő ÖTE-kel, azok értékelése:

A működési területen 2 ÖTE rendelkezik önálló beavatkozásra való jogosultsággal. A Budaörs Városi Önkéntes Tűzoltó Közhasznú Egyesület, valamint a Martonvásári Önkéntes Tűzoltó Egyesület.

Az ÖTE-k működését támogatják a részükre központilag kiírt eszközfejlesztési pályázatok, melyeken eredményesen indultak. A működési területünkön lévő önkéntes tűzoltó egyesületek közül Biatorbágy 999.956 Ft, Budaörs 1.500.000 Ft, Martonvásár 1.500.000 Ft, Páty 1.495.600 Ft, Pest Megyei Speciális Mentő és ÖTE 1.496.564 Ft, Tárnoki Önkéntes Közhasznú Tűzoltó Egyesület 1.098.860 Ft, Tárnoki Speciális Mentő, Polgárőr és ÖTE 349.000 Ft, Váli Tűzoltó Egyesület 1.499.580 Ft értékben nyert technikai és védőeszköz beszerzésre támogatást.

A szakmai- felügyeleti tevékenységet a HTP parancsnokának feladatszabása alapján gyakorolják a szolgálatparancsnoki beosztásban szolgálatot teljesítő hivatásos állomány tagjai a tűzesetek, illetve műszaki mentések során, a beavatkozásban részt vevő szervezetek esetében. A híradó-ügyeleti tevékenységet végző hivatásos állomány tagja figyelemmel kíséri a HTP-vel együttműködési megállapodással rendelkező szervezetek napi létszám jelentését, káreseti beavatkozó tevékenységét, a rádióforgalmazás szabályainak betartásának megvalósulását. Megelőző és mentő-tűzvédelmi tevékenységükkel valamint a hivatásos katasztrófavédelmi szervekkel történő együttműködésükkel jelentős mértékben hozzájárultak a településük és környezetük közbiztonságának javításához.

Az Önkormányzati tűzoltó-parancsnokságnál és a Létesítményi tűzoltó-parancsnokságnál végzett felügyeleti tevékenység:

A Vál ÖTP, valamint a FER LTP rendszeres szakmai ellenőrzését féléves ciklusban végezzük.

A felügyeleti ellenőrzések alkalmával megállapítottuk, hogy az együttműködési megállapodásban vállalt kötelezettségeiknek eleget tettek. Fokozott figyelmet fordítottunk a szerek és felszerelések karbantartottságnak ellenőrzésére, időszaki felülvizsgálatának elvégzésére, valamint a pályázatokon elnyert összegek felhasználására. Anyagi forrásaikat fejlesztésre, a szükséges időszaki felülvizsgálatok elvégzésére, elhelyezési körülmények javítására fordították.

Tevékenységük fontos a települések, a védett ipari létesítmények tűzvédelme, kármegelőzések, kárfelszámolások tekintetében.

Közös gyakorlatok alkalmával az együttes feladat végrehajtás, egymás felszereléseinek használata, eszközök gépjárművön történő málházási helyének megismerése a minél precízebb és gyorsabb kárhelyi beavatkozást eredményezi.

Az ÖTP és LTP ellenőrzése a káreseti felszámolásoknál nyújtott tevékenységeknél is megtörténik, így folyamatos a kontrollált szakmai tevékenység. A tapasztalatok alapján az ÖTP és LTP szervezetei a vállalt kötelezettségüknek eleget tettek.

# Polgári védelmi feladatok ellátása

**Önkéntes mentőszervezetek létszámadatai, beavatkozásaik:**

Járási mentőcsoportok:

Érdi „Benta” Járási Mentőcsoport létszáma 33 fő. Az Érdi Polgárőr Egyesület, a Pest Megyei Speciális Mentő és ÖTE, valamint Tárnok ÖTE alkotja, illetve azok szakágai.

Budakeszi „Vadas” Járási Mentőcsoport, a Biatorbágy, Budaörs, Páty, Zsámbék ÖTE és a Váradi Mentőszolgálat képezi a csoportot.

Martoni Járási mentőcsoport alkalmazható állománya a Vál ÖTE, az Ercsi polgárőrség, Baracska, Martonvásár és Ráckeresztúr civil önkéntesekből áll.

A Járási Mentőcsoportok a rendkívüli időjárás során bekövetkezett tömeges viharkárok és vízeltávolítások felszámolásában rendszeresen közreműködnek.

Települési önkéntes mentőcsoportok megalakítása:

Biatorbágy, Érd, Herceghalom, Százhalombatta, Tárnok településeken alapvető vízkár-elhárítási tevékenység végrehajtása céljából lett megalakítva települési önkéntes mentőcsoport.

Munkahelyi polgári védelmi szervezetek felkészítése:

Munkahelyi polgári védelmi szervezetbe a MOL Dunai Finomítóban (Százhalombatta) (a továbbiakban: MOL DUFI) 54 fő lett beosztva.

A HTP működési területén a polgármesterek a települési veszély-elhárítási terveket pontosították, a változásokról a kirendeltséget írásban tájékoztatták.

**A közbiztonsági referensek katasztrófavédelmi feladatokba történő bevonása:**

Az I. és II. sorolású (összesen 13) településen lett közbiztonsági referens kijelölve. A közbiztonsági referensek Érd HTP működési területén, a településen bekövetkezett káresemények alkalmával részt vettek a lakosságvédelmi feladatok ellátásában, továbbá a BM

**Kockázatazonosítási eljárás tapasztalatai, települések katasztrófavédelmi osztályba sorolása:**

I. kategóriába tartozó településeink: Százhalombatta, Ercsi, Ráckeresztúr.

II. kategóriába tartozó településeink: Baracska, Biatorbágy, Budaörs, Érd, Gyúró, Kajászó, Martonvásár, Tárnok, Törökbálint, Vál.

III. kategóriába tartozó településeink: Diósd, Etyek, Herceghalom, Páty, Pusztazámor, Sóskút, Tordas.

**Lakosságtájékoztatás, közintézményekkel való kapcsolattartás, közösségi szolgálatteljesítés:**

A katasztrófavédelem a helyi médián keresztül folyamatosan tájékoztatta a lakosságot minden alkalommal az évszaknak megfelelő figyelemfelhívó megjelenésekkel.

A HTP működési területén 3 Helyi Védelmi Bizottság (a továbbiakban: HVB) működik, elnökeit a katasztrófavédelmi feladatainak ellátásában a Pest MKI Igazgatója által kijelölt hivatásos tiszt, mint katasztrófavédelmi elnökhelyettes segíti.

**Felkészüléssel kapcsolatos feladatok végrehajtása:**

A HTP működési területén az ár- és belvíz elleni védekezésre történő felkészülés érdekében 2021. évben a HVB-k ülésein a katasztrófavédelmi elnök-helyettesek kezdeményezésére napirendi pontként szerepelt a járások illetékességi területéhez tartozó települések ár- és belvíz általi veszélyeztetettsége. A Közép-Duna-völgyi Vízügyi Igazgatóság (a továbbiakban: KDV VIZIG) illetékes szakaszmérnökségeinek (I. számú Szentendrei) képviselői tájékoztatást adtak a védvonalak állapotáról, a védekezéshez szükséges készletek biztosításáról.

A belterületi csapadékvíz-elvezető rendszerek ellenőrzésében a HTP állományának tagjai folyamatosan részt vesznek.

**Lakosságvédelmi tevékenység (lakosságfelkészítés, ifjúsági verseny végrehajtása, prevenciós**

**program, lakosságtájékoztató anyagok készítése/kiadása):**

A Magyar Polgári Védelmi Szövetség a COVID-19 járvány miatt a felmenő rendszerű Katasztrófavédelmi Ifjúsági Versenyt 2021-ben nem hirdette meg.

**Vizek kártétele elleni védelem:**

Árvíz általi veszélyeztetettség:

A Duna folyó jobb partján 2 település – Érd és Százhalombatta – árvíz által veszélyeztetett. A településeket védmű védi, mely állami tulajdonban és kezelésben van, árvíz esetén a védekezést a KDV VIZIG irányítja.

Belvíz általi veszélyeztetettség:

A belvíz főként a Duna folyó melletti mélyebben fekvő, úgynevezett lefolyástalan területeken – Érd, Százhalombatta – jelent problémát.

# Iparbiztonsági feladatok

Az engedéllyel rendelkező veszélyes üzemek számára a főváros közelsége, a fejlett közlekedési infrastruktúra számos ipari parkban megfelelő létesítménynek nyújtanak bázisokat. A cégek tevékenységük változását jogszabály követő módon tervezik és megteszik az ezzel kapcsolatos bejelentéseket illetve engedélyek beszerzését.

Érd HTP működési területén 1 db alsó küszöbértékű-, 5 db felső küszöbértékű- és 12 db küszöbérték alatti – Súlyos Kárelhárítási Terv készítésére kötelezett – létesítmény található. 2021. évben 14 esemény indokolt kivizsgálást az Érd KvK által.

Az elmúlt évek viszonylatában a veszélyes anyagokkal kapcsolatos események gyakorisága a kirendeltség területére jellemző nagy létszámú ipari és veszélyes üzemek jelenlétével arányos. A veszélyes üzemek tevékenységének és az általuk végrehajtott gyakorlatok ellenőrzéseiben folyamatosan és tervezetten veszünk részt. Az üzemek területén végrehajtott ellenőrzésekkel és a gyakorlatokon való részvételek során lehetőségünk nyílt a súlyos veszélyhelyzet megelőzését szolgáló fejlesztési, intézkedési javaslatokat tenni, ami az üzemzavarok, balesetek bekövetkezésének esélyét a lehető legkisebbre csökkentik és javítják a beavatkozásokat támogató fejlesztéseket.

# Gyakorlatok

Minden év végén az év közbeni beavatkozások figyelembe vételével elkészítjük a következő esztendő képzési tervét. A középmagas épületeknél történő beavatkozásokra való felkészülésre szolgáló létrakezelői gyakorlat esetén, a felvonulási útvonal és azon jelentkező akadályok megismerése, elhárítása, a magasból mentő szer gyors megtelepítése a cél. A gépjárműbalesetek alkalmával minél rövidebb időn belüli személy kiemelésére fókuszálva autóbontók területén hajtott végre mindhárom szolgálati csoport roncsvágási gyakorlatot.

A gyakorlatokon túlmenően fokozott figyelmet fordítottunk az új beavatkozási módszerek, eszközök és a központi, illetve területi szervek által kiadott intézkedések beavatkozó állomány általi megismerésére.

A kiképzési foglalkozások alkalmával beavatkozás-taktikai, szakfelszerelés használati és szerelési fogások ismeretanyagainak elméleti és gyakorlati feldolgozása a cél. Ismétlő jelleggel is tematikába épített tanulmányi anyaggal a készségszintű elsajátítás igényét tűztük ki. A folyamatos gyakorlás külső helyszíneken szervezett szituációk megoldásával, udvari szerelési foglalkozásokon, tantermi szemléltetéssel illusztrált képzéseken, e-learning formátumú gyakorló teszteken rendelkezésre áll.

# Ügyeleti tevékenység

**Riasztások**

Érd HTP-n 24 órás ügyeleti szolgálat működik. A káresetek, műszaki mentések, tömeges események alkalmával a HTP híradó-ügyeleti szolgálatot ellátó állományának tagja fogadja a riasztásokat a Pest MKI ügyeletétől. A híradó-ügyeletesének lehetősége van közvetlenül fogadni az állampolgárok bejelentését is. A riasztási lap megérkezését követően a híradó-ügyeletes állandó rádió kapcsolatban áll mind a riasztási közleményt adó, mind a beavatkozást végző állomány tagjaival. Az állomány tagjai rendszeresen részt vettek a továbbképzéseken.

**Értesítési feladatok végrehajtása**

Érd HTP személyi állománya értesítéséhez és készenlétbe helyezéséhez szükséges Értesítési Tervek és Összesített Készenlétbe-helyezési Tervek, valamint Értesítési Névjegyzékek- és Adatlapok aktuálisak. Működési területünkön található Érd, illetve Budakeszi Járás szintén rendelkezik riasztási és készenlétbe helyezési renddel. A települési szintet meghaladó beavatkozást igénylő katasztrófavédelmi feladatok ellátása érdekében a katasztrófavédelmi megbízottak elkészítik az Érd Járási-, valamint Budakeszi Járási Veszély-elhárítási Terveket. A járások veszély-elhárítási tervei évente, szükség esetén a változással érintett részek azonnali cseréje megtörtént.

# Társszervekkel való együttműködés tapasztalatai, értékelése

A működési területünkön lévő társszervekkel az együttműködés kiemelkedő. Évente egy alkalommal Közös Rendvédelmi Nap keretén belül a nevelési és oktatási intézmények diákjait az önkormányzatokkal, a tankerülettel, a Járási hivatallal, Vöröskereszttel, Polgárőrséggel együttesen közös bemutatóval, preventív tevékenységgel, pályaorientációval összevontan tartjuk meg, melyre várhatóan a járványhelyzet feloldását követően ismét lehetőség nyílik.

Az év során Külső Védelmi Terv és Belső Védelmi Terv gyakorlatokban is folyamatos a közös munka. Sajtó nyilvános rendezvényeken is megjelenünk. A települési rendezvények során is szoros az együttműködés. Az önkormányzatok HVB ülések alkalmával, tanácskozási joguk gyakorlásával, javaslataikkal segítik a hivatásos szervek munkáját. A közrendvédelmi bizottsági üléseken rendszeresen meghívott tagként a tűzoltó parancsnokság képviselőjének jelenlétére igényt tartanak. A működési területünkön tevékenykedő társszervekkel közösen a helyi lakosság, a felnövekvő nemzedék felelősségteljesebb gondolkodásmódjának formálásában és kialakításában dolgozik együtt.

# Működési és tárgyi feltételek

2021. évben is fokozott figyelmet fordítottunk szereink, eszközeink folyamatos karbantartottságának, felülvizsgálatainak meglétére, valamint a HTP és az Őrs állagának megóvására, a szükséges felújításokra és a lehetséges fejlesztésekre. Az OKF támogatásának köszönhetően kipufogógáz elvezető rendszer és starter rendszer épült ki, továbbá nyílászárók cseréje, felújítása vált lehetővé. Törökbálinti KvŐ-n részleges felújításon esett át a kazán, valamint a laktanya világítása is korszerűsítve lett. Egy civil szerv nagyvonalú adományából szintén nyílászárókat szereztünk és építettünk be. Támogatók segítségével beszereztünk 1 db Rosenbauer Fanergy V16 típusú ventilátort, 3 db Wildfire 75 erdőtüzes tömlőkosarat, 7 db C-52 vízpajzsot, 3-3 db biztonsági övvágót és ablaktörő kalapácsot.

# Sporttevékenység

A képzési tematikában jelentős szerepet kapott a beavatkozói állomány fizikai állóképességének szinten tartása, fejlesztése, aminek fokozott jelentősége van a hosszantartó igénybevételek és a mindennapi munkavégzés során. Az állomány egészségmegőrzését szem előtt tartva a laktanyában is biztosított a különféle sportolási lehetőség. Ezen felül az állomány egy része évről évre eredményesen vesz részt különböző sport és szakmai versenyeken, mint például a VII. Tűzoltó Tájfutó versenyen, a BM OKF Atlétikai Bajnokságon.

2021. szeptember 17-én csapatunk képviselte az országos kismotorfecskendő-szerelő versenyen a Pest MKI-t, továbbá részt vettünk a Kispályás Labdarugó Pontszerző Bajnokságon. A 2021. október 4-i BM és BM OKF Országos Terepfutó Bajnokságra az Érd HTP hat főt delegált.

BM Országos Úszó Bajnokságon is több munkatársunk vett részt, ezzel is hozzájárulva a Pest MKI országos pontszerző bajnokságban elért 3. helyezéséhez.

# Összegzés és a következő év feladatai

Érd HTP a működési területén jelentkező mentő-tűzvédelmi feladatait hatékonyan végrehajtotta, a szakmai elvárásoknak eleget tett. Feladatait a szakmai irányítószervek és elvárásainak megfelelve végezte, szem előtt tartva az emberi élet és az anyagi javak védelmét.

A káresetek folyamatos kielemzése, a tudatos képzési fejlesztések, a megtartott gyakorlatok, valamint a sport egészségmegőrző, csapatépítő hatásának eredménye megmutatkozott Érd HTP éves teljesítményében. Működési területünk előre prognosztizált veszélyeire felkészültünk, a szükséges készenléti szerekkel és szaktudással rendelkezünk. Készenléti szereink jó műszaki állapota nagymértékben támogatta célkitűzéseink megvalósítását.

Az országosan is kiemelkedő vonulási számok mellett, a precíz társadalmi kapcsolattartást, előrelátást, komplex gondolkodást előtérbe helyező munkának köszönhetően pozitív visszacsatolások érkeznek.

Bár a beavatkozások száma nem nőtt jelentősen az előző évhez képest, a számok további csökkentése érdekében fontos feladatunknak tekintjük, hogy a lakosságot megfelelően tájékoztassuk a várható veszélyeket megelőző időszakokban. Tapasztalatunk szerint minden évszaknak megvannak a maga veszélyei, így tavasszal a vegetációs területek tüzei, nyár elején az aratással kapcsolatos veszélyek, ősszel pl. a pincékben jelentkező mustgáz mérgezések valamint télen a kialakult útviszonyok vagy a fűtéssel kapcsolatos veszélyek. A lakosság figyelmének felhívása érdekében minden rendelkezésünkre álló lehetőséget továbbra is igénybe veszünk az élet- és vagyonbiztonság mövelése érdekében.

A 2021. évre előirányzott célkitűzés a hatósági részfeladatokban, ellenőrzésekben való minőségi, előremutató részvétel megvalósult. Segítettük I-es és II-es kategóriába sorolt ÖTE-k bevethetőségének növelését, az elméleti és gyakorlati képzettségük fokozását, technikai színvonaluk javítását. Az ÖTE-k technikai és felszerelésbeli pályázati úton történő fejlesztése megvalósult.

A veszélyes üzemekben tartott gyakorlatokkal és ellenőrzésekkel a védelmi tevékenység ellátásában résztvevők együttműködése, az alkalmazható taktika és technika megismerése és használata megerősödött. Folytattuk az előző években megkezdett oltóvízforrások ellenőrzését a célból, hogy a beavatkozások alkalmával a települési oltóvízforrások minden esetben igénybe vehetőek legyenek.

Felkészültünk a működési területünket jellemző változásokra, az új munkahelyteremtő beruházások a készenléti állomány ismereteinek bővítését tette szükségessé. Az új ipari beruházások és az új útvonalak megismerése továbbra is kihívást jelent a készenléti állomány számára.

A koronavírus járvány terjedése nagymértékben átalakította a 2021. évre betervezett, beütemezett feladatok végrehajtását. Mindezek mellett Érd HTP a működési területén élő lakosság élet-és vagyonbiztonságát teljes mértékben biztosítva hajtotta végre a mentő- tűzvédelmi feladatokat.

**2022. évre tervezett célok, fejlesztési javaslatok:**

* az önkormányzatokkal történő prevenciós tevékenység folytatása,
* az ÖTE beavatkozások növelésének fokozása, technikai színvonaluk további növelésével, valamint további felkészítésük (az általunk biztosított szakmai anyagok gyakorlatainkba való bevonásával),
* tanfolyamokkal és képzésekkel fejlesztjük a beavatkozói állomány elméleti és gyakorlati tudását,
* az előző évben végrehajtott megelőző munka pozitív eredményének fokozása érdekében tovább folytatjuk a hatósági részcselekmények hatékony végzését, Érd HTP működési területén a tűzvédelem megerősítése és az események bekövetkezésének megelőzése céljából,
* céljaink közé tartozik a hatósági szakterület közreműködésével a működési területen lévő közintézményekben valamint rendezvényeinken történő prevenciós munka, a tudatos tűzvédelmi gondolkodás erősítése,
* a tűzesetek visszaszorítása és a beavatkozások hatékonyságának további növelése,
* a működési területünkön lévő összetett veszélyeztetettséggel rendelkező üzemek szigorúbb kontroll alatt tartása,
* az LTP-vel megtartásra kerülő gyakorlatok hatékonyságának fokozása,
* a működési terület tűzbiztonságának fokozása érdekében, növelni kívánjuk a létesítmények technológiáját, tűzvédelmi helyzetét megismertető gyakorlatok végrehajtását,
* folytatni kívánjuk a technikai eszközök fejlesztésére, a szolgálati elhelyezés komfortjának folyamatos növelésére irányuló munkát,
* az ifjúság körében bemutatókkal valamint gyakorlatokba történő bevonásukkal igyekszünk a tűzoltó szakma által nyújtott szemléletet átadni,
* az állomány megtartása, egészségügyi-, fizikai állapotának megőrzése,
* az állampolgárok szélesebb körű tájékoztatása, hogy megelőzzük a tűzeseti haláleseteket, a CO mérgezéseket, a kéménytüzeket, valamint a szabad területek tűzeseteit.

**Érd, 2022**.

**Nagy László tű. százados**

**mb. tűzoltóparancsnok**

# Mellékletek:

1. ábra

2. ábra

3. ábra

4. ábra

**5. ábra**

6. ábra

7. ábra

8. ábra

9. ábra

10. ábra

11. ábra12. ábra

13. ábra